ድሕሪ ውድቀት ማርክሲስታዊ ስርዓት ደርግ፡ ህወሓት ኣብ’ቲ ኣብ ኢትዮጵያ ዝተተኸለ መንግስቲ ዝነበሮ ጽልዋ ዕዙዝ እዩ። ብፍላይ ድማ ኣብ እዋን መሪሕነት ቀዳማይ ሚኒስተር መለስ ዜናዊ፡ ወሳኒ ተራ እዩ ነይርዎ። ድሕሪ ምምጻእ ቀዳማይ ሚኒስተር ኣብዪ ኣሕመድ ግን፡ ህወሓት ኣብ ማእከላይ መንግስቲ ዝነበሮ ተራ ክሃስስ ተራእዩ። ክልላዊ መረጻ ትግራይ ብዓይኒ ፍሉጣት ፖለቲከኛታት ኢትዮጵያ ኣብ መረጻ ትግራይ ንምስታፍ፡ ልዕሊ 2.7 ሚልዮን ህዝቢ ተመዝጊቡ እቲ ሓድሽ ቀዳማይ ሚኒስተር፡ ጥሕሰት ሰብኣዊ መሰላትን ግዕዝይናን ፈጺሞም ንዝበሎም ሰባት ክኣስር ምስጀመረ፡ ህወሓት እቲ ማእሰርቲ ‘ፖለቲካዊ ዒላማ ዘለዎን’ ብፍሉይ ኣብ ተወለድቲ ትግራይ ዘነጻጸረን ምዃኑ ነጺሩ። ልፍንቲ ኢህወዴግ ፈሪሱ፡ ፓርቲ ብልጽግና ምስመጸን፡ ህወሓት ድማ ናብ’ቲ ሓድሽ ሰልፊ ከይተጸምበረ ምስተረፈ ከኣ፡ እቲ ሓጓፍ ኣዝዩ ክሰፍሕ ክኢሉ። ኣብ ማእከላይ መንግስቲ መዝነት ዝነበሮም ኣባላት ህወሓት፡ ካብ መዝነቶም ክእለዩ ተገይሮም። ገሊኦም ድማ መዝነቶም ብፍቓዶም ጊዲፎም። በዚ ምኽንያት ከኣ፡ ህወሓት ምስ ማእከላይ መንግስቲ ተበታቲኹ፤ ምሉእ ዓቕሙ ናብ ትግራይ ብምስሓብ ካብ መቐለ ንቀዳማይ ሚኒስተር ኣብዪ ኣሕመድ ብትሪ ክነቅፍን ክብድህን ይረኣ ኣላ። ምምሕዳር ኣብዪ ኣሕመድ፡ ኣብ ኢትዮጵያ ንዘጋጥሙ ጸገማት ‘ኢድ ህወሓት ኣለዎ’ ክብል ይስማዕ። ሰብ መዚ ህወሓት ብወገኖም ‘ባዕሉ ንዝፈጥሮ ጸገማት፡ ንህወሓት መመኽነይታ ይገብር ኣሎ’ እናበሉ ይነቕፍዎ። ሕቶ ‘ምምስራት ሃገረ ትግራይ’ ህወሓት፤ ድሕሪ ውድቀት ስርዓት ደርጊ፡ ነቲ ሕዚ ዘሎ ሕገመንግስቲ ኣብ ምርቃቕን ምጽዳቕን ዓብዪ እጃም እዩ ነይርዎ። እዚ ሕገመንግስቲ ድማ፡ ንብሄራት ክሳብ ተነጺልካ ሃገር ምዃን መሰል-ዓርሰ ምሕደራ ዝህብ እዩ። ህወሓት ዛጊድ፡ ናይ ምግንጻል ድላይ ኣለኒ ኢሉ ኣይፈልጥን። እቲ ሕገመንግስታዊ መሰል ግን፡ ‘ከይተሸራረፈ ክሕሎ ኣለዎ’ ክብል ጸኒሑ እዩ። ኣብ እዋን መረጻ ኣብ ዝነበረ ክትዓት ድማ፡ 'ምግንጻል’ውን ድላይ ህዝቢ እንተኾይኑ ኩሉ ክፉት እዩ’ ዝብል ቅዋም ኣንጸባሪቑ እዩ። ኣብ ትግራይ ዝተመስረተ ሓድሽ ተቓዋሚ ውድብ ናጽነት ትግራይ (ውናት)፤ ልዕሊ ኹሉ ሕቶ ምስረታ ሃገረ ትግራይ የሰጉም ኣሎ። ኣብ ክልላዊ መረጻ ትግራይ ይሳተፍ ኣሎ። እቲ ውድብ ንኢትዮጵያ ‘ግዝኣተ ሃጸይ’ እናበለ ዝገልጻ ኮይኑ፡ ቀንዲ ውራዩ ንትግራይ ሃገር ምግባር ምዃኑ ኣዊጁ’ሎ። ገለ ምሁራ ትግራይ’ውን ሕቶ ምግንጻል ኣልዒሎም ክዛረብሉን ከም ኣማራጺ ክዝትዩሉን ጀሚሮም ኣለዉ። ሕቶ ምስረታ ሃገረ ትግራይ ካብ 1983 ንደሓር፡ ቀንዲ ውራይ ፖለቲከኛታት ትግራይ ክኸውን ከሎ፡ እዚ ንፈለማ እዋን እዩ። ኣብ’ቲ መረጻ ዝናሓናሕ ዘለዉ ካልኦት ክልተ ብሄራውያን ውድባት ትግራይ፡ ሳልሳይ ወያነ ትግራይን ባይቶናን’ውን ዝያዳ ናጽነት ዝጠልቡ እዮም። ትግራይ ግዝኣታዊ ሓድነታን ካልእ ብሄራዊ ረብሓታታትን ክትሕሉ ዝያዳ ናጽነት ክትረክብ ከምዘለዋ ይገልጹ። ሕዚ ዘሎ ባይቶ ትግራይ፡ ምሉእ ንምሉእ ብህወሓት ዝተትሓዘ እዩ። እቶም ሓደሽቲ ብሄራውያን ውድባት ወንበር ረኺቦም ዛዕባ ናጽነት ትግራይ ኣብ ባይቶ ከሰጉምዎ ይኸውን’ዶ ብዝብል፡ ነቲ መረጻ ተዓዘብቲ ብልዑል ቆላሕታ እዮም ዝርእይዎ ዘለዉ። ኣብዪ ኣሕመድ፡ ኩልሻብ “ኢትዮጵያ ኣይትፈርስን” ክብል እዩ ዝስማዕ። እንተኾነ፤ ኣብታ ሃገር ምስ ብሄር፣ ሃይማኖትን ፖለቲካን ዝተኣሳሰሩ ቅልውላዋት፡ ኣስታት 2 ሚልዮን ሰባት ክመዛበሉ ምኽንያት ኮይኑ እዩ። ሽምግልና ኸ?
